efsyn.gr

Μαύρα μαντάτα στη χαραυγή του νέου έτους έλαβαν έξι εργαζόμενοι του ΟΤΕ, τους οποίους ο Οργανισμός αποφάσισε να απολύσει, προκαλώντας την οργισμένη αντίδραση της Ομοσπονδίας Εργαζομένων ΟΤΕ.

Σύμφωνα με την καταγγελία της ΟΜΕ-ΟΤΕ η διοίκηση γράφει την πιο μελανή σελίδα στην ιστορία του Οργανισμού, ενώ παραβίασε ακόμη και τον συνδικαλιστικό νόμο απολύοντας μέλος Δ.Σ.

Η ανακοίνωση Μαύρη μέρα για τους εργαζόμενους του ΟΤΕ. Για πρώτη φορά στην ιστορία του η Διοίκηση έβαψε τα χέρια της με αίμα προβαίνοντας σε ομαδικές απολύσεις έξι εργαζομένων, επιβεβαιώνοντας πως όλη η εθελουσία ήταν μια συγκεκαλυμμένη ομαδική απόλυση. Έγραψε η διοίκηση αυτή την πιο μελανή σελίδα στην ιστορία του Οργανισμού μέχρι σήμερα. Ντροπή!



Δεν δίστασαν ακόμη να παραβιάσουν και τον συνδικαλιστικό νόμο απολύοντας μέλος ΔΣ. Αυτό το βράδυ στα πολυτελή τους σαλόνια κάποια στελέχη μπορούν να διηγούνται τα επιτεύγματα στα παιδιά τους, διδάσκοντας τα να γίνουν ίδιοι. Καλή σας νύχτα.



Κάποια άλλα παιδιά, την ίδια ώρα, θα κοιτούν με τα δακρυσμένα μάτια τους γονείς τους που θα τους μιλούν για λέξεις όπως περηφάνια και αξιοπρέπεια.



Εμείς θα συνεχίσουμε μέχρι την τελική δικαίωση.

Σημειώνεται ότι οι εργαζόμενοι βρίσκονται σε κινητοποιήσεις εδώ και αρκετές ημέρες με βασικά αιτήματα την υπογραφή συλλογικής σύμβασης εργασίας και την ανάκληση των απολύσεων οκτώ εργαζομένων στον τομέα της φύλαξης.

